Koripallon Suomen Cup 2019

Koripallon Suomen cup 2019 oli 47. kerta, kun koripallon miesten Suomen cup -mestaruudesta pelattiin. Kaikille Koripalloliiton alaisissa miesten sarjoissa samalla kaudella pelanneille joukkueille avoimeen cupiin osallistui 16 joukkuetta. Cup-kilpailu palasi ohjelmaan vuosien tauon jälkeen: edellisen kerran Suomen parhaat koripallojoukkueet olivat pelanneet cup-mestaruudesta vuoden 2013 Liigacupissa.

Cupin avausottelu pelattiin 30. lokakuuta 2018 ja loppuottelu Tampereella 16. maaliskuuta 2019. Loppuottelussa kohtasivat Tampereen Pyrintö ja Salon Vilpas, joista jälkimmäinen voitti historiansa ensimmäisen cup-mestaruuden 93–106-lukemin. Cup-ottelulähetyksiä pystyi seuraamaan Elisa Viihde Sport -palvelun kautta.

Tausta 

Koripallon Suomen cup-mestaruusmuotoinen turnaus oli järjestetty edellisen kerran vuonna 2013. Tuolloin de facto parhaat suomalaisjoukkueet ratkaisivat LiigaCupin mestaruuden, ja alasarjajoukkueet pelasivat oman Suomen Cup -nimisen turnauksensa. Kaikille Koripalloliiton joukkueille avoin Suomen cup -mestaruus oli edellisen kerran ratkaistu vuonna 2012.

Suomen cupin paluusta uutisoitiin ensimmäisen kerran syyskuussa 2018, jolloin cup-kaavioversioita oli vielä kaksi, koska osallistuvien joukkueiden määrä ei ollut vielä tiedossa. Cupin järjestämistä olivat toivoneet etenkin M1DA:n joukkueet, jotka olivat toivoneet kauteensa lisää otteluita. Cup-suunnitelma esiteltiin miesten I-divisioonan ja naisten Korisliigan seurakokouksissa syyskuun 2018 alussa. I-divisioonan seurakokous päätti cup-kilpailun paluusta jo tulevalle kaudelle, kun naisten seurakokous hyväksyi cupin mutta vasta seuraavasta kaudesta lähtien. Kilpailun markkinointimateriaalissa cupin nimestä käytettiin myös muotoja Suomen Cup 2018–2019 ja Suomen Cup 2018.

Kilpailumuoto ja säännöt 

Osallistuminen Suomen cupiin 2019 oli vapaaehtoista ja avoin Koripalloliiton sarjatoimintaan miesten sarjoissa osallistuneille joukkueille. Otteluparit arvottiin, ja kotiedun sai joukkue, jolla siinä vaiheessa oli cupissa vähemmän kotiotteluita pelattuna. Kotietu arvottiin, jos kotiottelumäärät olivat tasan. Arvonta suoritettiin myös välierissä ja loppuottelussa. Ottelusäännöt vastastivat I-divisioonan ottelusääntöjä: ennakkoon vahvimpiin osallistujiin eli liigajoukkueisiin tämä vaikutti etenkin home grown -säännön kautta: käytännössä ulkomaalaispelaajien määrä rajautui kolmeen, kun Korisliigassa määrä oli neljä.

Cupin lopullinen turnauskaavio julkaistiin osallistuneiden joukkueiden varmistuttua lokakuussa 2018. Ensimmäinen kierros tuli alkuperäisen kaavion mukaan olla pelattuna 10. marraskuuta, toinen kierros 10. joulukuuta, kolmas kierros 10. tammikuuta, puolivälierät 31. tammikuuta, välierät 24. helmikuuta ja loppuottelu 10. maaliskuuta. Kaikki joukkueet pelasivat avausottelunsa ensimmäisellä kierroksella. Toisella kierroksella sekä voittajat että häviäjät pelasivat keskenään. Kolmannella kierroksella toisen kierroksen voittajapuolen häviäjät ja häviäjäpuolen voittajat pelasivat vastakkain. Näiden otteluiden voittajat kohtasivat seuraavalla kierroksella, puolivälierissä, toisen kierroksen voittajaparien voittajat. Puolivälieristä eteenpäin otteluparien voittajat etenivät välieriin ja näiden voittajat loppuotteluun.

Kahden eri sarjatason joukkueen pelattua keskenään alemman sarjatason joukkueen aloitusviisikon pelaajista kukin pelaaja sai ennen ottelua yrittää kahdesti kolmen pisteen heittoa. Onnistuneiden heittojen pisteiden yhteismäärä lisättiin pelaajien henkilökohtaisiin pisteisiin ja ottelun tulokseen lähtötilanteeksi, joka pystyi näin olemaan suurimmillaan 30–0. Vastaavanlaista sääntöä oli kokeiltu cupin historiassa jo aikaisemmin, ja sillä pyrittiin loiventamaan sarjatasojen välisiä tasoeroja. Koripallotoimittajien ja lajin seuraajien keskuudessa tasoitussääntö sai kuitenkin osakseen myös negatiivista arvostelua: säännön kuvailtiin halventavan cupin arvoa ja luovan vain keinotekoista lisäjännitystä.

Osallistujat 

Cupiin ilmoittautui 16 joukkuetta: Korisliiga-joukkueet Tampereen Pyrintö, Salon Vilpas ja KTP-Basket, kuusi joukkuetta M1DA:sta, kolme joukketta M1DB:stä ja neljä joukkuetta alueellisista tai muista sarjoista.

Tulokset

Ensimmäinen kierros 

Ensimmäinen kierros pelattiin yhtä ottelua lukuun ottamatta 10. marraskuuta 2018 mennessä. Ottelupäivämäärät oli sovittava 21. lokakuuta mennessä. JBA–FoKoPo-ottelu oli ainoa, jossa ei heitetty tasoitusheittoja joukkueiden oltua samalta sarjatasolta. Kierroksen otteluohjelma vahvistettiin 23. lokakuuta, ja kauden ensimmäiseksi cup-otteluksi ajoitettiin 30. lokakuuta pelattu JBA–FoKoPo. Kierroksen otteluista Pyrinnön ja JBA:n kotipelit pelattiin muualla kuin joukkueiden tavanomaisilla kotikentillä. M1DA-joukkue Lahti Basketball sai tasoitusheittojen ansiosta otteluunsa Korisliiga-joukkue KTP-Basketia vastaan 15–0-aloitusedun ja lopulta voitti KTP:n neljällä pisteellä 86–82.

Toinen kierros 

Toisella kierroksella ensimmäisen kierroksen voittajat kohtasivat toisensa, samoin häviäjät. Voittajaotteluparien voittajat etenivät suoraan puolivälieriin, ja häviäjäparien häviäjät putosivat cupista. Voittajaparien häviäjät ja häviäjäparien voittajat kohtasivat toisensa kolmannella kierroksella. Otteluajankohdat tuli päättää viimeistään 18. marraskuuta, ja kierroksen oli tarkoitus olla pelattu 10. joulukuuta mennessä.

Munkkiniemen Kisapojat pudotti jatkosta sarjatasoa ylempänä pelanneen jyväskyläläisen JBA:n. Kaavion voittajapuolelta M1DB-joukkue Raidersin onnistui voittaa M1DA:n kärkiseura Lahti Basketball ja ikämiesjoukkue Lepin M1DA-joukkue Porvoon Tarmo.

Kolmas kierros 

Voittajaparien häviäjät ja häviäjäparien voittajat kohtasivat toisensa kolmannella kierroksella.

M1DA-kärkijoukkueiden välisessä ottelussa ilman pääsarjakonkareitaan (Mäkäläinen, Ikävalko, Vuori) pelannut Lahti Basketball pudotti Bisonsin.

Puolivälierät 

Korisliiga-joukkueiden välisessä puolivälierässä Vilpas voitti KTP:n ottelussa, jota seurasi cup-kauden suurin yleisömäärä, 975 katsojaa.

Välierät 

Puolivälierien voittajat kohtasivat välierissä. Ensimmäisenä toisensa kohtasivat nuorista pelaajista koostunut, aikaisemmilla kierroksilla kaksi ylemmän sarjatason joukkuetta voittanut Munkkiniemen Kisapojat ja cup-sääntöjen johdosta yhdysvaltalaisen sisäpelaajansa kokoonpanosta ulos jättänyt liigajoukkue Tampereen Pyrintö. Kotijoukkue MuKi saavutti alun tasoitusheitoillaan 21–0-etumatkan, joka oli vaihtunut puoliaikaan mennessä Pyrinnön kymmenen pisteen johtoon. Ottelun toinen puoliaika sujui tasaisissa merkeissä ja päättyi Pyrinnön kymmenen pisteen voittoon.

Toinen cupin loppuotteluun edennyt joukkue Salon Vilpas pelasi suurinumeroisen vierasvoiton M1DA-joukkue Lahti Basketballista. Ilman kahta suomalaista pääsarjakonkariaan pelannut Lahti johti ottelua puoliajalla tasoitusheittojensa turvin 13 pisteellä, mutta ottelun jälkipuoliskolla Vilpas heitti 64 pistettä ja vei selkeän voiton. Ottelun puoliajalla cup-finaalin isännäksi arvottiin Pyrintö.

Loppuottelu 

Cupin loppuottelu pelattiin 16. maaliskuuta 2019 Tampereen Pyrinnön ja Salon Vilppaan välillä Pyrinnön kotikentällä Pyynikin palloiluhallissa. Loppuottelu järjestettiin yhteistaloudella eli ottelun menot ja tulot jaettiin finalistijoukkueiden kesken järjestävän joukkueen omat ottelumyyntituotot pois lukien. Suomen Koripalloliitto vastasi ottelun akkreditoinnista ja lipunmyynnistä. Voittajajoukkue palkittiin mestaruuspokaalin ja -mitalien lisäksi 70 prosentilla ottelun yhteistuotosta. Hopeamitalistijoukkueen osuus ottelutuotoista oli vastaavasti 30 prosenttia.

Loppuottelun aikaan Vilpas johti Korisliigan runkosarjaa ja Pyrintö oli sarjataulukossa kolmantena 12 pistettä Vilppaan takana. Kummallakin joukkueella oli pääsarjavoittoja toisiaan vastaan 36 kappaletta. Joukkueet olivat kohdanneet toisensa Korisliigassa kauden aikana kolmasti Vilppaan vietyä kahdesta ensimmäisestä kohtaamisesta voitot ja Pyrinnön voitettua viimeisimmän keskinäisen ottelun Pyynikillä tammikuussa. Vilppaan voitiin näin katsoa olleen ennakkosuosikki loppuotteluun, joskin aikaisemmat kohtaamiset samalla kaudella olivat olleet tasaisia Pyrintö oli aikaisemmin voittanut cup-mestaruuden kahdesti vuosina 1969 ja 2013 ja oli siten teknisesti puolustava mestari cupin oltua lakkautettuna tämän jälkeen. Vilpas ei ollut voittanut cup-mestaruutta aikaisemmin.

Cup-finaaliin selviytyneet joukkueet pelasivat samalla sarjatasolla, joten ottelun alussa ei heitetty tasoitusheittoja. Cupin säännöistä johtuen kumpikin finalistijoukkue joutui jättämään kokoonpanonsa ulkopuolelle yhden Korisliigassa käyttämänsä ulkomaalaispelaajan: Pyrinnöllä kokoonpanon ulkopuolelle jäi Eron Harris ja Vilppaalla Jamie Skeen. Pyrinnöllä ottelukokoonpanosta olivat poissa myös pitkäaikainen kapteeni Antero Lehto ja Petri Heinonen, ja lisäksi Joonas Cavén loukkaantui kesken ottelun.

Loppuottelu eteni puoliajalle Vilppaan viiden pisteen johtoasemassa. Jack Gibbs oli heittänyt puoliajan viimeisellä sekunnilla vaikean kolmen pisteen korin. Joukkueiden välinen piste-ero alkoi kasvaa kolmannella neljänneksellä Pyrinnön sorruttua virhevaikeuksiin ja Gibbsin jatkettua läpi ottelun kestänyttä tarkkaa korintekoa. Vilppaan eduksi koituivat myös Antonio Ballardin ja Juho Nenosen hyökkäyslevypallopelaaminen sekä Nenosen kaikki 12 onnistunutta vapaaheittoa. Pyrinnön pelaajista Osku Heinonen onnistui viidesti kolmen pisteen heitossa, ja sekä Kenneth Manigault että Jaylon Tate tekivät 19 pistettä. Viimeisellä neljänneksellä Pyrintö ylsi vielä seitsemän pisteen päähän salolaisista, mutta lopulta Vilpas voitti ottelun pistein 93–106.

Cup-mestaruus oli Vilppaan historian ensimmäinen. Joukkueen pelaajista kaksi oli aikaisemmin voittanut cupin kertaalleen: Nenonen vuonna 2011 ja Teemu Rannikko jo vuonna 1999. Joukkueen valmentaja Tuomas Iisalo oli myös voittanut cup-mestaruuden pelaajana vuonna 2009.

Vilppaan mestarijoukkue: Mikko Koivisto, Henri Kantonen, Juho Nenonen, Antonio Ballard, Teemu Rannikko, Brandon Taylor, Leevi-Matias Taimela, Aatu Kivimäki, Jack Gibbs, Riku Laine, Diante Baldwin, Remond Brown, Miikka Luosmaa ja Jamie Skeen. Päävalmentaja Tuomas Iisalo.

Pyrinnön hopeajoukkue: Jaylon Tate, Kenneth Manigault, Lassi Kilpinen, Osku Heinonen, Ville Haapoja, Tuomas Flinck, Justus Kilpinen, Kevin Johnson, Joonas Cavén, Antero Lehto, Mikko Nurmi, Eron Harris, Tommi Luojus ja Petri Heinonen. Päävalmentaja Sami Toiviainen.

Lähteet

Viitteet 

Koripallon Suomen Cup
Koripallosarjojen kausi 2018–2019/2019